**Navodilo za izpolnjevanje obrazca za popis škode v primarni kmetijski proizvodnji zaradi poplav in plazov na širšem območju Republike Slovenije, v avgustu 2023**

Ministrstvo za kmetijstvo, gozdarstvo in prehrano je v skladu z Zakonom o interventnih ukrepih za odpravo posledic poplav in zemeljskih plazov iz avgusta 2023 (ZIUOPZP) (Uradni list RS, št. 95/23) pristojno za pripravo ocene škode v gospodarstvu, ki se nanaša na škodo v primarni kmetijski proizvodnji. Omenjena škoda se bo v skladu s sklepom Ministrstva za obrambo, Uprava RS za zaščito in reševanje, št. 844-30/2023- 50 – DGZR, z dne 28. 8. 2023, zbirala na Ministrstvu za kmetijstvo, gozdarstvo in prehrano.

Izpolnjen obrazec je potrebno poslati na ministrstvo ***najkasneje do 21. septembra 2023.***

Do pomoči so upravičeni nosilci kmetijskih gospodarstev (fizične osebe, gospodarska družba, samostojni podjetniki posamezniki, zadruge, zavodi, …), ki opravljajo primarno kmetijsko dejavnost. V primarno kmetijsko dejavnost se uvršča tudi pridelovanje cvetja in drugih enoletnih rastlin (dejavnost 01.19 v skladu s Standardno klasifikacijo dejavnosti 2008).

**NAVODILA VLAGATELJEM ZA IZPOLNJEVANJE VLOGE**

Obrazec za oceno škode morajo oškodovanci izpolniti skladno z navodili, ki so kot priloga k obrazcu, ter ga poslati na MKGP najkasneje do 21. septembra 2023.

Izpolnjen datiran in podpisan obrazec morajo oškodovanci poslati na enega od dveh načinov:

* po elektronski pošti na naslov: gp.mkgp@gov.si s pripisom »Poplave v kmetijstvu - avgust 2023« ali
* priporočeno po pošti na naslov: Ministrstvo za kmetijstvo, gozdarstvo in prehrano, Dunajska 22, 1000 Ljubljana (z oznako »Poplave v kmetijstvu - avgust 2023«).

**Pod točko 1: Vrsta naravne nesreče:**

* KMG-MID: vpišete KMG-MID na katerem je nastala škoda in katerega nosilec ste. V kolikor niste nosilec KMG-MID ne morete oddati obrazca.
* naziv oškodovanca (ime in priimek, naziv podjetja): vpišete ime in priimek oziroma v kolikor gre za podjetje, ki ima KMG-MID naziv podjetja
* ulica in številka nastanka nesreče: vpišite ulico in hišno številko kmetijskega gospodarstva
* poštna številka in pošta: vpišete pošto in poštno številko kmetijskega gospodarstva
* telefonska številka oškodovanca: vpišete svojo telefonsko številko
* elektronski naslov oškodovanca: vpišete svoj elektronski naslov, v kolikor svojega elektronskega naslova nimate, vpišete tistega, na katerega ste dosegljivi
* matična številka oškodovanca: vpišite svojo matično številko, ki se nahaja na osebni izkaznici
* davčna številka oškodovanca: vpišite svojo davčno številko oziroma davčno številko podjetja
* statusna oblika oškodovanca s križcem označite svojo statusno obliko. Možne so naslednje izbire: fizične osebe, gospodarske družbe, podjetniki posamezniki, posamezniki, ki samostojno opravljajo dejavnost, zadruge, zavodi

**Pod točko 3: Lokacija nastanka naravne nesreče**

* kraj nastanka nesreče: vpišete kraj, kjer je nastala škoda, ki jo prijavljate v tem obrazcu;
* občina nastanka nesreče: vpišete občino, kjer je nastala škoda, ki jo prijavljate v tem obrazcu.

**Pod točko 4: Ocena škode na premičninah (traktorji, stroji, priključki, oprema)**

Da boste že vnaprej seznanjeni na kakšen način bo potrebno izračunati oceno škode, je v nadaljevanju predstavljen izračun posamezne vrste škode, ki je skladen z Uredbo o metodologiji za ocenjevanje škode po naravnih in drugih nesrečah (<http://www.pisrs.si/Pis.web/pregledPredpisa?id=URED2969>

Ocena škode na strojih in opremi se določi tako, da se od ocenjene poštene tržne vrednosti stroja/opreme pred nesrečo (v EUR), z upoštevanjem starosti in stanja, odšteje vrednost stroja/opreme po nesreči (v EUR). Prav tako je za oceno škode ustrezen tudi zapisnik o višini ocenjene škode potrjen s strani zavarovalnice, cenitev zapriseženega sodnega cenilca ali pooblaščenega ocenjevalca Slovenskega inštituta za revizijo o pošteni tržni vrednosti zalog pred nesrečo in vrednosti po nesreči, račun za popravilo stroja ali katerikoli drug dokument iz katerega je razviden nastanek škode in višina škode.

Kot dokazilo oz. podlaga za izkazovanje lastništva na premičninah, ki so utrpele škodo po poplavah in plazovih v avgustu 2023 se upošteva račun o dobavi, račun o popravilu premičnine, prometno dovoljenje in druga dokazila iz katerih je razvidno lastništvo na premičninah.

V primeru, da kmetijsko gospodarstvo vodi računovodske evidence, je dokazilo tudi izpis iz teh evidenc.

**Med škodo na premičninah ne spadajo**: zgradbe, tla, stene, električna in druga napeljava, zemljišča, parkirišča, drevesa, ograje, ipd. Škodo na teh stvareh prijavijo oškodovanci pri drugih pristojnih institucijah.

**Pod točko 5: Škoda na živalih**

1. **Škoda živalih (govedo, prašiči, drobnica, perutnina, kopitarji) – živali za prirejo mesa in jajc**

Tabelo izpolnite le v primeru, ko gre za škodo na živalih, ki so namenjene prireji mesa in jajc.

Škoda na živalih se ocenjuje po merilih in kriterijih za obratna sredstva, če gre za pitovne živali. Škoda na živalih se ocenjuje na podlagi njene tržne vrednosti. Pri oceni vrednosti se lahko upošteva tudi višina ocenjene škode s strani zavarovalnice.

1. **Škoda na živalih (govedo, prašiči, drobnica, kopitarji) – plemenske živali**

Tabelo izpolnite le v primeru, ko gre za škodo na plemenskih živalih.

Škoda na živalih se ocenjuje po merilih in kriterijih za osnovna sredstva. Škoda na živalih se ocenjuje na podlagi njene tržne vrednosti. Pri oceni vrednosti se lahko upošteva tudi višina ocenjene škode s strani zavarovalnice.

1. **Ocena škode na čebeljih družinah**

Tabelo izpolnite le v primeru, da ste utrpeli izgubo na čebeljih družinah.

V kolikor je bil panj pred nastankom naravne nesreče prazen oz. v njem ni bilo čebelje družine ne morete uveljavljati škode na čebeljih družinah.

**Pod točko 6: Ocena škode na zalogah krme, stelje, krmil, repromateriala, repromateriala za pakiranje, kmetijskih proizvodov, repromateriala za sajenje, embalaže za pakiranje proizvodov, goriva in maziv, sadilnega materiala, …)**

Škoda na zalogah materiala, nedokončane proizvodnje in proizvodov se oceni na podlagi predloženih računovodskih listin (dobavnica, račun idr.), ki dokazujejo njihov obstoj ob nesreči. Škoda na zalogah materiala se določi na podlagi razlike med nabavno vrednostjo in dejansko vrednostjo po nesreči z upoštevanjem zmanjšanja ali povečanja vrednosti teh zalog ob nesreči zaradi sprememb tržnih cen. Škoda na zalogah nedokončane proizvodnje in proizvodov se določi na podlagi razlike med lastno ceno in dejansko vrednostjo po nesreči z upoštevanjem zmanjšanja ali povečanja ob nesreči zaradi sprememb tržnih cen.

Ocena škode na zalogah se določi tako, da se od ocenjene dejanske vrednosti zalog pred nesrečo (t.j. od nabavne vrednosti) z upoštevanjem spremembe vrednosti zaradi tržnih razmer (v EUR) odšteje vrednost rešenih zalog po nesreči (v EUR). Dokazilo oz. podlaga za izračun izplačila sredstev (za odpravo posledic škode v gospodarstvu po poplavah 2023) bo za škodo na zalogah račun o nakupu sredstev za primarno kmetijsko proizvodnjo (reprodukcijski material) oz. drugo dokazilo iz katerega je razvidno, da je kmetijsko gospodarstvo v času nesreče razpolagalo z navedenimi zalogami zmanjšane za že porabljene količine sredstev.

**Škode ni mogoče uveljavljati za tisti del zalog, ki so bile brezplačno pridobljene v okviru solidarnostne pomoči (npr. podarjene bale sena).**

**Pod točko 7: Dokazilo o zavarovanju**

Obkrožite ali podčrtajte ustrezno črko. V kolikor ste imeli zavarovane samo živali, obkrožite samo črko a, oziroma samo premičnine, obkrožite črko b, v kolikor ste imeli zavarovano oboje, obkrožite obe črki.

Na črto pripišite ime zavarovalnice, pri kateri ste imeli zavarovane živali oziroma premičnine.